Infertiliteit: Kry dán hulp - WelstandWelstand
Tuis / Advies / Infertiliteit: Kry dán hulp
Infertiliteit: Kry dán hulp
Tot soveel as 20% van Suid-Afrikaanse paartjies sukkel met infertiliteit en dit raak vroue en mans amper ewe veel.
Volgens dr. Frances Paterson, 'n uroginekoloog by die Urologie-hospitaal in Pretoria, moet paartjies wat vir langer as 'n jaar sonder sukses probeer swanger raak die hulp van 'n spesialis inwin.
"Daar is dikwels geen ooglopende simptome vir infertiliteit nie, hoewel sommige vroue onreëlmatige of afwesige menstruasieperiodes kan hê. Mans kan hormonale tekens toon, soos veranderinge in haargroei of seksuele funksie."
Sekere oorsake van infertiliteit in vroue is ovulasie-afwykings, baarmoeder- of servikale afwykings, fallopiese buisbeskadiging of -blokkasie, endometriose, vroeë menopouse en sekere kankers en die behandeling daarvan, soos bestraling en chemoterapie. Oorsake by mans kan insluit vetsug, rook, die gebruik van verslawende middels, bestraling, dieet, aanvullings en steroïede, 'n hoë testikeltemperatuur, infeksies en beserings aan die geslagsdele.
Dr. Qinisile Diale, 'n ginekoloog en fertiliteitspesialis by Family Matters-fertiliteitsentrum in die Netcare Unitas-hospitaal in Pretoria, sê infertiliteit kan ook konflik tussen paartjies en selfs egskeiding tot gevolg hê.
"Daar word dikwels verkeerdelik gedink dat hoofsaaklik vroue fertiliteitsprobleme het. In werklikheid hou ongeveer 30% tot 50% van infertiliteitsprobleme verband met mans. My boodskap aan paartjies is om nie moed op te gee nie en om aan te hou om saam oplossings vir hul probleem te soek."
Volgens Diale sal meer as 80% van die totale bevolking kan swanger raak binne 'n jaar van probeer en 90% binne twee jaar. "Daar is verskeie redes hoekom 'n paartjie kan sukkel om swanger te raak maar deesdae is daar vir amper alle oorsake van infertiliteit 'n oplossing."
Dr. Diale sê die risikofaktore wat kan bydra tot 'n paartjie se infertiliteit sluit in:
Ouderdom – 'n vrou se fertiliteit neem af met ouderdom, veral van haar middel-dertigs af. Ouer mans se spermtelling is dikwels ook laer en kan die kanse op bevrugting verminder.
Gewig – as 'n individu oorgewig is en min oefen, kan dit die risiko vir infertiliteit verhoog. Vroue wat ondergewig is, aan eetsteurnisse ly of 'n baie lae kalorie- of beperkende dieet volg, kan ook infertiliteitsprobleme ervaar.
Rook – indien enige van die partye 'n roker is, word die kanse van 'n paartjie om swanger te raak verminder. Rook kan die risiko van erektiele disfunksie verhoog en spermtelling by mans verminder.
Alkohol – die gebruik van alkohol verhoog die risiko van geboortedefekte by babas, en kan dit ook moeiliker maak om swanger te raak. Vir mans kan swaar alkoholgebruik 'n afname in spermtelling en -mobiliteit veroorsaak.
Medikasie – die newe-effekte van sommige medikasie kan fertiliteit beïnvloed. Dit is dus belangrik om medikasiegebruik met 'n dokter te bespreek sodat alternatiewe behandelingsopsies oorweeg kan word.
Netcare: http://netcarehospitals.co.za/News-Hub/News/newly-launched-pretoria-centre-holistically-addresses-the-problem-of-infertility